“ซินเนอร์เจติค ออโต้ เพอร์ฟอร์มานซ์” ยื่นไฟลิ่งขาย IPO 105 ล้านหุ้น เล็งเข้า SET
"ซินเนอร์เจติค ออโต้ เพอร์ฟอร์มานซ์" ผู้ประกอบธุรกิจรถยนต์ให้เช่า ยื่นไฟลิ่งขาย IPO จำนวน 105 ล้านหุ้น เล็งเข้า SET โดยมี บล.ทิสโก้ เป็นที่ปรึกษาทางการเงิน
25 ส.ค. 2559

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า บริษัท ซินเนอร์เจติค ออโต้ เพอร์ฟอร์มานซ์ จำกัด (มหาชน) ได้ยื่นแบบแสดงรายการข้อมูล (Filing) version แรก เมื่อวันที่ 25 ส.ค.59 เนื่องจากบริษัทต้องการจะเสนอขายหุ้นสามัญเพิ่มทุนแก่ประชาชนเป็นครั้งแรก (IPO) จำนวน 105 ล้านหุ้น และบริษัทมีความประสงค์จะขอเข้าจดทะเบียนในตลาดหลักทรัพย์แห่งประเทศไทย (SET) โดยมี บล.ทิสโก้ เป็นที่ปรึกษาทางการเงิน 
ทั้งนี้ ซินเนอร์เจติค ออโต้ เพอร์ฟอร์มานซ์ ประกอบธุรกิจรถยนต์ให้เช่าที่สามารถตอบโจทย์ความต้องการของลูกค้าได้อย่างตรงจุด ปัจจุบันบริษัทมีบริการรถยนต์ให้เช่า 2 รูปแบบ คือ 1.บริการรถยนต์ให้เช่าระยะยาว (Operating Lease) แบบครบวงจรภายใต้ชื่อ แซ็ป (sap) มุ่งเน้นให้บริการลูกค้านิติบุคคล และส่วนใหญ่มีการทำสัญญากับลูกค้าเป็นระยะเวลาประมาณ 4 ปี ถึง 5 ปี
และ 2. บริการรถยนต์ให้เช่ารายวันภายใต้ชื่อ asap มุ่งเน้นให้บริการแก่ลูกค้าบุคคลธรรมดา ปัจจุบันยังอยู่ในช่วงเริ่มต้นและกำลังขยายงาน บริษัทได้เริ่มเปิดเคาน์เตอร์ asap เพื่อให้เช่ารถยนต์รายวันตามสนามบินต่าง ๆ ทั่วประเทศ่แล้ว จำนวน 4 แห่งได้แก่ สนามบินภูเก็ต สนามบินเชียงใหม่ สนามบินเชียงราย และสนามบินดอนเมือง และมีรถยนต์ให้บริการทั้งหมด 138 คัน (ข้อมูล ณ วันที่ 30 มิ.ย.59) นอกจากนั้นในปลายเดือน ก.ค.59 บริษัทได้เปิดเคาเตอร์ asap ให้บริการที่สนามบินหาดใหญ่ และคาดว่าจะเปิดให้บริการเพิ่มที่สนามบินสุวรรณภูมิในปลายปี 59
โครงการในอนาคต บริษัทมีความมุ่งมั่นที่จะขยายธุรกิจรถุยนต์ให้เช่าทั้งภายในประเทศและต่างประเทศ โดยบริษัทจะศึกษาความเป็นไปได้ของโครงกาต่าง ๆ ข้อดี/ข้อเสีย เพื่อให้เกิดประโยชน์สูงสุดต่อบริษัทและผู้ถือหุ้น
สำหรับการขายธุรกิจภายในประเทศ บริษัทตั้งจะเพิ่มช่องทางการเข้าถึงลูกค้าทั้งรายใหม่และลูกค้าที่ใช้บริการอยู่ในปัจจุบัน เพื่ออำนวยความสะดวกในการติดต่อใช้บริการ โดยบริษัทมีโครงการจัดตั้งศูนย์รวมการให้บริการเกี่ยวกับรถยนต์ภายใต้ชื่อ “sap Auto Park” ตั้งอยู่บนถนนบางนา-ตราด โดยจะใช้พื้นที่บางส่วนของ sap Auto Park เป็นศูนย์บริการรถยนต์ให้เช่าระยะยาวแบบครบวงจรภายใต้ชื่อ sap และศูนย์บริการรถยนต์ให้เช่ารายตัวภายใต้ชื่อ asap
ขณะที่พื้นที่ส่วนที่หลือบริษัทจะให้เช่าพื้นที่เพื่อให้บริการอื่นๆ ที่เกี่ยวเนื่องกับรถยนต์ เช่น ศูนย์ซ่อมและบำรุงรักษารถยนต์ ร้านค้าจำหน่ายอุปกรณ์เกี่ยวกับรถยนต์ เป็นต้น รวมทั้งให้เช่าพื้นที่กับธนาคาร ร้านอาหาร และ/หรือเครื่องดื่มต่าง ๆ ที่มีชื่อเสียง เพื่ออำนวยความสะดวกให้แก่ผู้ที่เข้ามาใช้บริการ คาดว่าจะใช้เงินลงทุนประมาณ 160-170 ล้านบาท โดยในเดือน ธ.ค.58 ได้ซื้อที่ดินแล้ว คาดว่าจะเริ่มก่อสร้างในปลายปี 59 และแล้วเสร็จราวปลายปี 60
นอกจากนั้น บริษัทยังเล็งเห็นโอกาสในการขยายธุรกิจรถเช่าไปยังต่างประเทศหลังจากประเทศไทยก้าวสู่การเป็นสมาชิกประชาคมเศรษฐกิจอาเซียน (AEC) โดยการให้เช่ารถยนต์ระยะยาวแบบครบวงจรแก่กลุ่มลูกค้านิติบุคคลที่ใช้บริการบริษัทอยู่ในปัจจุบันและมีความต้องการใช้งานรถยนต์ข้ามแดน รวมทั้งให้เช่ารถยนต์แก่ลูกค้ารายใหม่ในต่างประเทศ โดยอาจหาพันธมิตรทางธุรกิจหรือการร่วมลงทุนกับบริษัทท้องถิ่นในประเทศนั้นๆ
ผลการดำเนินงานของบริษัท ณ วันที่ 30 มิ.ย.59 มีสินทรัพย์รวม 4,593.80 ล้านบาท หนี้สินรวม 3,963.88 ล้านบาท และส่วนของผู้ถือหุ้น 629.92 ล้านบาท และงวด 6 เดือนสิ้นสุด 30 มิ.ย.59 บริษัทมีรายได้จากการขายและการให้บริการ 621.81 ล้านบาท กำไรเบ็ดเสร็จรวม 35.73 ล้านบาท จากทั้งปี 58 บริษัทมีรายได้ 1,068.90 ล้านบาท และกำไรเบ็ดเสร็จรวม 56.04 ล้านบาท
ณ วันที่ 4 ก.ค.59 บริษัทมีทุนจดทะเบียน 330 ล้านบาท เรียกชำระแล้ว 225 ล้านบาท แบ่งเป็นหุ้นสามัญ 225 ล้านหุ้น มูลค่าที่ตราไว้หุ้นละ 1 บาท หลังเสนอขายหุ้น IPO ในครั้งนี้แล้วจะมีทุนชำระแล้วเพิ่มเป็น 330 ล้านบาท แบ่งเป็นหุ้นสามัญ 330 ล้านหุ้น มูลค่าที่ตราไว้หุ้นละ 1 บาท
ผู้ถือหุ้นรายใหญ่ของบริษัท คือ บริษัท โตโยต้า แอท ยูไนเต็ด จำกัด ถือหุ้น 82.50 ล้านหุ้น คิดเป็น 36.67% หลังเสนอขายหุ้น IPO แล้วจะลดสัดส่วนการถือหุ้นลงเหลือ 25%, บริษัท แอท โฮลดิ้ง จำกัด ถือหุ้น  82.50 ล้านหุ้น คิดเป็น 36.67% จะลดสัดส่วนการถือหุ้นลงเหลือ 25%, นายทรงวิทย์ ฐิติปุญญา ถือหุ้น 30 ล้านหุ้น คิดเป็น 13.33% จะลดสัดส่วนการถือหุ้นลงเหลือ 9.09%, นางปริญดา วงศ์วิทวัส  ถือหุ้น 30 ล้านหุ้น คิดเป็น 13.33% จะลดสัดส่วนการถือหุ้นลงเหลือ 9.09%
บริษัทมีนโยบายจ่ายเงินปันผลให้แก่ผู้ถือหุ้นในอัตราไม่น้อยกว่า 60% ของกำไรสุทธิจากงบเฉพาะกิจการภายหลังหักภาษีเงินได้นิติบุคคล และเงินสำรองต่างๆ